നാലു പതിറ്റാണ്ടിന്റെ പ്രവാസ ജീവിതത്തിന് റിയാദ് നവോദയയുടെ ആദരം റിയാദ്: സൗദിയില് നീണ്ട 41 വര്ഷത്തെ പ്രവാസ ജീവിതം നയിക്കുന്ന ബാബുജി എന്നറിയപ്പെടുന്ന കൊല്ലം കടയ്ക്കലില് താമസിക്കുന്ന അജയകുമാര് പിന്നിടുന്നു. റിയാദ് നവോദയയുടെ വാര്ഷികാഘോഷവും ഓണാഘോഷവും വേദിയില് ഇന്ത്യന് എംബസി ഉദ്യോഗസ്ഥന് തുഷാര് ഗാന്ധി ബാബുജിക്ക് സംഘടനയുടെ സ്നേഹോപഹാരം കൈമാറി. സെക്രട്ടറി രവീന്ദ്രന് പൊന്നാടയണിയിച്ചു.നാലു ഭരണാധികാരികളുടെ കീഴില് സൗദി അറേബിയയുടെ വികസനം നേരില്കണ്ട ബാബുജിക്ക് അനുഭവങ്ങളുടെ ഒരു കടല് തന്നെ സ്വന്തമായുണ്ട്. 1980ല് സുലൈമാനിയയിലെ പഴയ വിമാനത്താവളത്തിലാണ് ഇലക്സ്ട്രീഷ്യന് വിസയില് ആദ്യമായി റിയാദിലെത്തുന്നത്. 1982 ലും 1984 ലും നാട്ടിലേക്ക് മങ്ങിയെങ്കിലും അതേവര്ഷങ്ങളില് തന്നെ പുതിയ വിസയില് സൗദിയില് വീണ്ടുമെത്തി. ബഖാലകള്, എ സി റിപ്പയറിംഗ് സെന്റര്, ട്രാവല്സ്, ഹോട്ടല് തുടങ്ങിയ എല്ലാ മേഖലകളിലും സ്വന്തമായി സ്ഥാപനങ്ങള് നടത്തിയ അദ്ദേഹം ഇപ്പോള് കണ്സ്ട്രക്ഷന് മേഖലയിലാണ്. റിയാദ് മെട്രോ പ്രൊജക്ടുമായി ബന്ധപ്പെട്ട് സബ്കോണ്ട്രാക്ട് ജോലികള് ചെയ്യുന്നു. 2010ല് നവോദയയുടെ ഒലയ യുണിറ്റ് രൂപീകരണത്തോടെ സംഘടനയിലെത്തിയ ബാബുജി താമസിയാതെ നവോദയ ജീവകാരുണ്യ വിഭാഗത്തിന്റെ ചുമതലക്കാരനായി അനവധി ജീവകാരുണ്യ പ്രവര്ത്തനങ്ങള്ക്ക് മേല്നോട്ടം വഹിച്ചു. വാഹനാപകട കേസുകളില് അകപ്പെട്ട് നഷ്ടപരിഹാരം കൊടുക്കാനാവാതെ ജയിലില് കഴിഞ്ഞവരുടെ മോചനം, മാനസികരോഗം ബാധിച്ചു അലഞ്ഞുനടന്നവരുടെ സംരക്ഷണം, സ്പോണ്സറില്ലാത്ത എയ്ഡ്സ് രോഗിയെ നാട്ടിലേക്കയച്ചത്, തൊഴില് പ്രശ്നങ്ങള്, നിര്ധനരുടെ ചികിത്സാപ്രശ്നങ്ങള്, വീട്ടുജോലിക്കാരുടെ മോചനത്തിനായുള്ള നിയമപോരാട്ടങ്ങള് തുടങ്ങി നൂറുകണക്കിന് ജീവകാരുണ്യ പ്രവര്ത്തനങ്ങളാണ് ഇക്കാലയളവില് ബാബുജിയുടെ നേതൃത്വത്തില് നടത്തിയത്. നവോദയയുടെ വളര്ച്ചയില് വലിയ സംഭാവനകള് നല്കിയ ബാബുജിയുടെ പ്രവാസ ജീവിതം നാലുപതിറ്റാണ്ട് കഴിഞ്ഞും തുടരുകയാണ്. ഖാലിദ് രാജാവിന്റെ ഭരണകാലത്താരംഭിച്ച പ്രവാസം തിരുഗേഹങ്ങളുടെ സേവകരായ ഫഹദ് ബിന് അബ്ദുല്അസീസ്, അബ്ദുല്ല ബിന് അബ്ദുല്അസീസ്, ഇപ്പോള് സല്മാന് ബിന് അബ്ദുല്അസീസ് രാജാവിന്റെ കാലത്തും തുടരുകയാണ്. കണ്ണഞ്ചിപ്പിക്കുന്ന വേഗത്തിലാണ് റിയാദ് നഗരം ഇന്നുകാണുന്ന വിധത്തില് വളര്ന്നതെന്ന് ബാബുജി സാക്ഷ്യപ്പെടുത്തുന്നു. മൊബൈല് ഫോണ് വഴിയുള്ള വീഡിയോകോളുകളുടെ ഇക്കാലത്തും പോസ്റ്റ് ഓഫിസുകള് വഴിയുള്ള കത്തുകളുടെ പഴയ കാലത്തിന്റെ മധുരം പറഞ്ഞറിയിക്കാന് കഴിയില്ലെന്ന് ബാബുജി അയവിറക്കുന്നു. പഴയകാലത്ത് നാട്ടുകാരായ പ്രവാസികളെല്ലാം ബത്തയില് ഒന്നിച്ചുകൂടുന്ന പ്രവണത ഇന്നില്ല, പകരം സംഘടനകള് സംഘടിപ്പിക്കുന്ന പൊതുപരിപാടികള് മാത്രമാണ് ഒരാശ്വാസമെന്ന് അദ്ദേഹം പറഞ്ഞു. ചടങ്ങില് എംബസി അറ്റാഷെ അശ്വിന്, ജോജി, ശിഹാബ് കൊട്ടുകാട്, നവോദയ ഭാരവാഹികള് എന്നിവര് സംബന്ധിച്ചു. ബാബുജിയുടെ ഭാര്യ ലീന അടൂര് താലൂക്ക് ഡെപ്യൂട്ടി തഹസീല്ദാറാണ്. മകന് അക്ഷയ് ഫിഷറീസ് സയന്സില് പി ജി ചെയ്യുന്നു, മകള് അക്ഷിത എറണാകുളം എസ് എന് മെഡിക്കല് കോളേജില് എംബിബിഎസ് അവസാനവര്ഷ വിദ്യാര്ഥിയാണ്. റിപ്പോര്ട്ട്: കുമിള് സുധീര്